# Živa Vidmar: Govor o ženskih pravicah na protivladnih demonstracijah na Trgu republike 17. decembra 2021

Nikoli si nisem mislila, da se bom točno po tridesetih letih znašla spet na protestnem shodu na Trgu republike – tokrat v vlogi govornice – ne moderatorke, ki je usmerjala protestni shod. Šlo je za ohranitev 55. člena v Ustavi RS, ki odloča o svobodni izbiri staršev pri rojevanju otrok in se glasi: *»Odločanje o rojstvih svojih otrok je svobodno.*

*Država zagotavlja možnosti za uresničevanje te svoboščine in ustvarja razmere, ki omogočajo staršem, da se odločajo za rojstva svojih otrok.«*

In ker še zmeraj rojevamo samo ženske, pomeni v podtonu 55. člena, da ženske same odločamo o svojem telesu, kar nam je bilo ustavno zagotovljeno od leta 1974.

Ljubljanske demonstracije 17. 12. 1991 so bile prve ženske v samostojni državi in druge ženske na Slovenskem sploh. Prve ženske demonstracije v Ljubljani so potekale v najtežjih razmerah v času okupacije v 2. svetovni vojni: to so bile tedenske od 21. aprila do 12. maja (»Vidimo se naslednjo sredo!«), nato 21. junija 1943.

Takrat so ženske od italijanskega okupatorja zahtevale, da smejo pošiljati hrano zapornikom in taboriščnikom, da naj izpustijo bolne ter da naj nehajo streljati talce. **To so bile edine ženske demonstracije pod okupatorji ne le v Evropi, ampak na svetu**. Organizatorke demonstracij so bile aktivistke OF. Njihov uporniški duh še živi med nami!

Prve ženske demonstracije v samostojni državi Republiki Sloveniji so bile organizirane v sklopu 17 ženskih civilnih, sindikalnih in strankarskih skupin, ki jih je prežemal boj za ohranitev že pridobljenih pravic. Naj poudarim, da v 55. členu ustave, ki smo ga takrat ubranile, nikakor ne gre le za obrambo splava, abortusa, na kar so pravico do svobodnega odločanja o lastnem telesu skrčili takrat in ves čas do danes zagovorniki katoliške »nove morale«, temelječe na trdi katoliški doktrini. Proti zahtevam demonstrantk so se med njimi pojavile ženske, v parlamentu pa poslanci (poslanke so se vzdržale), ki so v imenu obrambe »svetosti življenja« in prepričanja, da se življenje začne s spočetjem, razglašali, da je splav umor, kar med katoličani velja še danes.

Danes bom heretična, ker bom omenila vsaj dve imeni iz socialistične republike Slovenije, jih je pa bila še cela vrsta drugih. Prvo je Vida Tomšič, ki je bila prva ženska v slovenski vladi iz leta 1945, in je bila zadolžena za socialna vprašanja. Drugo ime je njen mož France Novak - Luka, svetovno znan ginekolog, partizanski zdravnik, ki je organiziral skrite bolnišnice na Kočevskem Rogu, med njimi edinstveno partizansko porodnišnico. Kot ministrica in kot specialist sta se zavzela, da mora nova državna politika predvsem poskrbeti za skrb in zdravje mater in otrok, tako da smo že 1961. dobili prvi Inštitut za načrtovanje družine na svetu, ki je postal 1972. Center Svetovne zdravstvene organizacije za raziskave človeške reprodukcije. **Ta državna politika je privedla do tega, da je bila avnojska Jugoslavija prva država na svetu, ki je imela pravico do starševskega odločanja o rojstvu svojih otrok v ustavi 1974., nato pa še podrobneje v zakonu 1977.**

Torej ne gre samo, kot nam hoče katoliška doktrina vsiliti, da smo morilci otrok, ker smo pristaši abortusa in kontracepcije, ampak gre tudi za zdravniško pomoč v primerih neplodnosti ter pri umetni oploditvi in to iz državne blagajne, ne iz privatnih žepov. In ne gre za to, na kar se antikomunisti po svetu sklicujejo, da je poznal boljševistični komunizem edino kontracepcijo abortus, s katero je nadzoroval in trpinčil ženske. Kaj pa v Romuniji, kjer je bil splav prepovedan? In kaj se dogaja danes na Poljskem, ko umirajo noseče ženske za sepso, ker jim ne odstranijo pravočasno nedonošenčka? Skratka takrat je šlo v Sloveniji za ohranitev vseh standardov, ki so bili zajeti v politiki reproduktivnega zdravja s spolno vzgojo vred in danes se naši ginekologi ukvarjajo tudi z žensko inkontinenco, ne urologi.

Da, 17. decembra 1991, smo uspele, ne same, ampak s podporo številnih tovarišev, vendar smo se in se bomo morale boriti še naprej proti spregi katoliške nove morale in načinom patriarhalnega obvladovanja žensk. V zadnji Janševi vladi se je tej spregi pridružilo še lažno domoljubje, ki skrbi za narod v obliki čitalniških poskočnic, netenju razdora in fašistoidnega prevzemanja oblasti.

Že takoj po osamosvojitvi je ta sprega potisnila na rob družbeno pomemben ženski praznik 8. marec in ga nadomestila z marčevskim Marijinim oznanenjem ter avgusta z dnevom Marijinega vnebovzetja. Hotela je imeti ženske za štedilnikom, poskušala je podaljšati porodniški dopust, tako da bi ženska izgubila stik s svojim delom. Ženske so s privatizacijo začele izgubljati redna delovna mesta, zakonodaja pa jih je silila v delno zaposlitev, espeje, honorarna in prekarna delovna mesta, kar velja zlasti v kulturi še danes. Ta sprega kar naprej poskuša spreminjati kontracepcijo v samoplačniško itd. itd. itd.

Ta sprega dobi krila v t.i. desnih vladah, ko poskušajo ženskam ukiniti človekove pravice, od Bajukove nekaj mesečne (2000) in v vseh treh Janševih naprej.

2001. so samske ženske po udarnem desničarskem referendumu na Slovenskem izgubile pravico samostojnega odločanja pri umetni oploditvi. Sprašujem vas, kateri zdravnik vpraša moškega, ali je samski ali ne? Bi rekla, da prej psihiater kot urolog.

V politiki kar naprej poskušajo izbrisati ustavni 55. člen v duhu »svetosti življenja« s sklicevanjem na 17. člen, ki se glasi: *»Človekovo življenje je nedotakljivo. V Sloveniji ni smrtne kazni.«* Naj tu pripomnim, da nikjer na svetu ljudem v dokumentih ne piše dan spočetja, ampak datum rojstva. O rojstvu pa odločajo starši, kar največkrat pomeni ženska. V demokraciji mora biti ženska samostojna pri odločanju, nad njo ne sme biti nobene prisile, ne moške, ne državne.

Zdi se mi, da bomo morale ženske in moški, ki se prištevajo k demokratično usmerjenim ljudem, spet iti na ulice…

Mar nismo danes, 17. decembra 2021, že na tretjih ženskih demonstracijah?!